Munisipaliteite wil Afriforum dagvaar | Oudtshoorn Courant
Munisipaliteite wil Afriforum dagvaar
OUDTSHOORN NUUS - 'n Mediaverklaring wat Afriforum hierdie week uitgestuur het waarin hulle sê dat hulle die premier van die Wes-Kaap, Helen Zille, vra om by die munisipaliteite van Oudtshoorn en Kannaland in te gryp as gevolg van korrupsie in die munisipaliteite, gaan moontlik in die hof draai.
In reaksie op 'n medianavraag aan die munisipale betuurders van die twee munisipaliteite gister is 'n heftige reaksie ontvang waarin gesê word dat beide munisipale bestuurders, Ronie Lottering (Oudtshoorn) en Morné Hoogbaard (Kannaland) ooreengekom het om Afriforum vir naamskending te dagvaar.
Volgens hulle is die stellings wat Afriforum maak "onverantwoordelik, ongegrond, leuenagtig, en selfs blatant foutief" en op niks minder as naamskending neerkom nie en dat hulle besig is om regsadvies in te win.
Volgens die verklaring van Afriforum, wat in Engels en Afrikaans versprei is, word Zille versoek om dringend in Oudtshoorn en Kannaland in te gryp aangesien "munisipale wanbestuur hoogty vier. Oudtshoorn word tans lamgelê deur korrupsie en 'n wanfunksionele raad. In sulke omstandighede is die provinsiale regering wetlik verplig om die gemeenskap se belange te beskerm."
Die Engelse verkalring lui " Civil rights organisation AfriForum has asked the Western Cape Government to intervene in Oudtshoorn and Kannaland, where municipal corruption has spiralled out of control."
Die mediaverkalring maak ook melding van die misdaadrekords van die burgemeester van Kannaland en die munisipale bestuurder van Kannaland, wat volgens die verklaring Reginald Timme is. Kannaland het bevestig dat Timme nie die munisipale bestuurder is nie. Morné Hoogbaard beklee die pos.
Die kantoor van die premier het nie gereageer op 'n navraag wat aan me. Zille gestuur is nie.
Terwyl Afriforum 'n versoek aan die premier rig om in die munisipaliteite in te gryp het die DA op Oudtshoorn die speaker versoek om 'n komitee saam te stel om klagtes teen homself, die burgemeester en onderburgemeester van Oudtshoorn te ondersoek.
Posted on: 16:00 Thu, 10 April 2014